මේ අතර, හෙට සිට කොළඹ, ගම්පහ, කළුතර සහ පුත්තලම හැර සෙසු දිස්ත්‍රික්ක සඳහා පෙරවරු කාලයේ ඇඳිරි නීතිය ඉවත් කිරීමට නියමිතයි.කොළඹ ඇතුළු කොවිඩ් 19 අවදානම ඉහළ දිස්ත්‍රික්ක 4 හැර සෙසු දිස්ත්‍රික්ක සඳහා හෙට සිට මැයි මස 1 වැනිදා දක්වා අළුයම 5.00 සිට රාත්‍රී 8.00 දක්වා ඇඳිරි නීතිය ඉවත් කෙරෙන බව ජනාධිපති මාධ්‍ය අංශය ඊයේ නිවේදනය කළා.මේ අතර අත්‍යවශ්‍ය කාර්යයන් සඳහා වුවද නිවසෙන් බැහැර යාමට රජය විසින් ජාතික හැඳුනුම්පතේ අවසාන අංකය පදනම් කර ගනිමින් ක්‍රමවේදයක් හඳුන්වා දී තිබෙනවා.ඒ අනුව ජාතික හැඳුනුම්පතේ අවසන් අංකය 1 හෝ 2 නම් අදාළ පුද්ගලයාට බැහැරට යාමට අවසර ඇත්තේ සඳුදා දිනයේදී පමණයි.ජාතික හැඳුනුම්පතේ අවසන් අංකය 3 හෝ 4 නම්, අඟහරුවාදාත්, ජාතික හැඳුනුම්පතේ අවසන් අංකය 5 හෝ 6 නම්, බදාදා දිනයේත් බැහැර යාම සඳහා අවස්ථාව හිමිවනු ඇති.ඊට අමතරව බ්‍රහස්පතින්දා දිනයේදී බැහැරට යාම සඳහා ඉඩප්‍රස්ථාව ලැබෙන්නේ ජාතික හැඳුනුම්පතේ අවසාන අංකය 7 හෝ 8 ඇති පුද්ගලයින්ට පමණයි.ජාතික හැඳුනුම් පතේ අවසන් අංකය 9 හෝ 0 නම්, එම පුද්ගලයින්ට සිකුරාදා දිනවලදී බැහැරට යාමට අවස්ථාව ලබාදෙන බව ජනාධිපති මාධ්‍ය අංශය නිකුත් කළ නිවේදනයේ සඳහන්.නියෝජ්‍ය පොලිස්පති අජිත් රෝහණ මහතා පැවසුවේ, මැයි 4 වැනිදා දක්වා ඇඳිරි නීතිය බලපැවැත්වෙන බස්නාහිර පළාතේ සහ පුත්තලම දිස්ත්‍රික්කයේ ජනතාවට මෙම හැඳුනුම්පත් ක්‍රමවේදය අදාළ නොවන බවයි.මේ අතර, ආරක්ෂක අමාත්‍යාංශයේ උපදෙස් පරිදි නැවත දැනුම් දෙන තුරු ත්‍රිවිධ හමුදාවට අයත් නිලධාරීන්, සෙසු නිලයන්ගේ නිවාඩු සහ කෙටි නිවාඩු අවලංගු කර තිබෙනවා.